Saak teen LP se 'moordenaar' uitgestel - Maroela Media
Die 31-jarige man wat verdink word van die moord op 'n ANC-LP in Junie vanjaar in Johannesburg het Woensdag vlugtig in die Roodepoort-landdroshof verskyn.
Die verdagte, Christopher Gculeka, staan onder meer tereg op 'n aanklag van moord op die ANC-LP, Sibusiso Radebe (40).
Die saak is tot 28 Augustus uitgestel om Gculeka tyd te gun om 'n regsverteenwoordiger aan te stel. Hy bly in aanhouding tot dan.
Maroela Media het vroeër berig Radebe is op 19 Junie tydens 'n beweerde mislukte kaping doodgeskiet. Hy is in die kop en been geskiet nadat 'n kaper sy selfoon geëis het.
Brig. Mathapelo Peters, provinsiale polisiewoordvoerder vir Gauteng, het Woensdag gesê 'n intelligensiegedrewe operasie het daartoe gelei dat Gculeka Saterdag in Bramfischerville in Soweto in hegtenis geneem is.